khistorydata/jeongjo-sjw-relations huggingface dataset:
정조 10년
丙午八月初六日卯時。上詣春塘臺。秋到記儒生製述殿講入侍時。右副承旨徐瀅修。記事官金孝建。假注書金祖淳。事變假注書李相璜。記注官承膺祚。記事官金珍恪。待敎尹行任。以次侍立訖。上御翼善冠白圓領袍烏犀帶。乘輿出協陽門。上曰。新除授摠管牌招。賤臣承命出傳。上至春塘臺御帳殿。命試所承旨入侍。行都承旨洪秀輔。行左承旨李在學進前。上曰。左副如已傳香。與右承旨同副承旨同爲入侍。賤臣承命出傳。右承旨李亨元。同副承旨洪義榮。左副承旨徐龍輔等追入進伏。兵曹判書李命植進前奏曰。今此出宮時寶劍摠管三人。俱未待令。其中二宗臣。年非篤老。而不能趁時參列。宜有警責之道。竝推考。何如。上曰。依爲之。出擧條上曰。新除授摠管牌招。出榻敎製述讀券官。右議政金熤。行副司直李性源徐有隣。吏曹參判李秉模。對讀官。行副司直李集斗朴天衡李泰永。直閣鄭大容。校理李勉兢。講考官。領議政鄭存謙。刑曹判書徐浩修。行副司直沈豐之。參考官。刑曹參議金載人。戶曹參議李頤祥。校理趙雲紀。副司果李百亨等進伏訖。存謙等曰。日間聖體。若何。上曰。一樣矣。仍命應試儒生以次進講。又命有隣書製述題表。擬宋趙德明。例於求稟之日。具粟百萬於京詔使來取。限申時。有隣書訖讀奏。仍捧出給懸題官懸之。上曰。製述試官。姑爲退去。先呈入來後入侍。熤等退出。存謙曰。卽見開城留守尹蓍東報備局辭緣。則以爲每當勅行。廚傳所用大米一百石。例以本府餉穀取用。而近來各種。比前倍價。太半不足。故甲辰支勅時。具由論報。以二百石請得需用矣。今番以泰安倉留庫中大米二百石。依例取用爲辭。支勅當前。廚傳之需。亟宜依例許施。故敢此仰達矣。上曰。依爲之。出擧條上入御小次。下敎曰。今日講栍。勿爲太峻。俾得多出比較。可也。存謙等承命考講。上命左副承旨入侍。龍輔承命入伏。上曰。今日表題極難作。工夫之生熟。必當判然矣。龍輔曰。然矣。上曰。講試官出栍。不至太峻乎。龍輔曰。純通及通。合爲六七人。而講員尙多。今日則比較人必甚多矣。上曰。傳于試官。純通人。勿使出去。待令於近處。可也。賤臣承命出傳。上曰。先呈已入。讀券以下入來。可矣。熤等。以次進伏。上曰。對讀官則每人進前。各讀一軸。次次輪讀好矣。仍命熤等考券。上曰。講則已畢。試官少退。待比較時入來。存謙等退出。熤考券定等第訖。以次進之。上親拆第一券皮封。乃南涑。命承旨讀之。敎曰。此人果是實才。自前泮製。累次被抄矣。仍命承旨。以次拆封讀奏。取南涑呂駿永丁若鏞朴鍾淳李漢崇金秀臣朴宗洪等七人。上曰。南涑呼新來以入。其餘入格儒生。亦皆入侍。少選皆來到帳殿前。上命以次進前。諸生各奏姓名。上問工夫之深淺生熟。諸生皆奏對訖。上命行任呼南涑新來。塗墨退送。上曰。講試官入來。純通人比較爲之。存謙等進伏。講生鄭璲車敬鎭二人進誦。自大學至周易。二人皆純通至第九次。鄭璲誦畢。諸試官皆擧通栍。而百亨誤擧不栍。秀輔進奏曰。應講儒生。初無誤讀之事。而一試官誤出不栍。雖曰無情之事。難免不審之失。當該試官推考。何如。上曰。依爲之。出擧條敬鎭又進誦畢。百亨故擧不栍。上曰。此則太似戱事。從重推考。可矣。二人比較至十二次。鄭璲得略栍。敬鎭得純通栍。上命呼敬鎭新來。仍下敎曰。前後應講之人。不知爲幾人。而如鄭璲車敬鎭者。今始見之。二人可謂雄經也。命敬鎭進前。問其年。敬鎭曰。方二十二歲矣。上命行任塗墨退送。命書榻敎曰。昨日違牌臺諫牌招。仍命試官退去。上還內。承吏以次退出。
정조 10년
丙午八月初六日酉時。上御重熙堂。禮房承旨入侍時。左副承旨徐龍輔。假注書金祖淳。記事官李崑秀尹行任。以次進伏訖。上曰。今日車敬鎭及鄭璲十二次比較。可謂前所未見。而敬鎭之爲人。似穎別矣。龍輔曰。然矣。上曰。今見大典通編。則有特敎賜第無過三人之式。而鄭璲之十二次比較。畢竟落第。極爲矜惻。亦爲賜第。好矣。仍命書傳敎曰。秋到記儒生製述居首進士南涑。殿講純通。比較十二次居首幼學車敬鎭。竝直赴殿試。比較之如是屢試。曾所罕見。大典殿講條以爲比輆多則有特敎賜第。而毋過三人云云。之次純通幼學鄭璲。亦爲直赴殿試。製述之次生員呂駿永直赴會試。之次生員丁若鏞。進士朴鍾淳。講通幼學李亨寓鄭弘善。各給二分。製述之次進士李漢崇。講略幼學金樂曾等。製述之次進士金秀臣。生員朴宗洪。講粗幼學鄭益壽等。自政院紙筆墨考例分等捧傳旨。上曰。鄭璲賜第。卽送政院使令。於泮中。呼新來以來。入番政院使令皆令詣閤外。高聲呼新來。以限鄭璲入來。金虎門留門。鄭璲來到。卽爲入之事分付。賤臣承命出傳。命書傳敎曰。初八日秋展謁後。仍詣景慕宮。行秋享大祭。省牲省器。仍行展拜禮。百官行禮置之。上曰。夜已深矣。鄭璲使之明日待令。金虎門還閉。仍命退。諸臣以次退出。
정조 10년
洪義榮啓曰。大司憲尹坊未肅拜。執義姜彝正在外。掌令鄭景祚。持平尹載命疏批未下。掌令李晉翼。持平沈埉箚批未下。監察茶時之意。敢啓。傳曰。知道。
정조 10년
李在學啓曰。明日大駕詣宗廟後。王大妃殿惠慶宮問安。何承旨進去乎。敢稟。傳曰。同副承旨進去。
정조 10년
徐瀅修啓曰。來十一日。朝參日次。而望闕禮習儀相値。頉稟之意。敢啓。傳曰。知道。
정조 10년
徐龍輔啓曰。來十一日。對日次。而望闕禮習儀相値。依例頉稟之意。敢啓。傳曰。知道。
정조 10년
李亨元啓曰。文臣製述。以初十日爲之事。命下矣。處所以何處所爲之乎。敢稟。傳曰。勅行渡江相値。退定於來月。
정조 10년
傳于李在學曰。左副承旨入侍。
정조 10년
傳于李亨元曰。見今勅行。當於畿甸。民邑之弊。不可不念。封進不遠。宜令及今蠲減。京畿諸邑所供生䲒。依年前例。今年則一倂除減。設或令於已徵斂。還卽分給。如是下敎。而爲否實之弊。則道伯難免其責。令廟堂嚴飭行會。
정조 10년
傳于李在學曰。坐直承旨入侍。
정조 10년
傳于李在學曰。明日動駕時。軍兵着甲冑一節。安徐。
정조 10년
徐龍輔。以內醫院都提調意啓曰。年例燕貿唐藥材。依昨年磨鍊。別單書入之意。敢啓。傳曰。知道。
정조 10년
徐龍輔。以兵曹言啓曰。今八月初八日。大駕詣宗廟秋展謁後。仍詣景慕宮。行秋享大祭省牲省器。仍行展拜時。以何營軍兵隨駕。何營軍兵留陣。而禁軍及馬步軍。幾番幾哨磨鍊乎。敢稟。傳曰。以建陽門集春營廣智營弘化門東營入直軍。各留十名。爲先後廂。訓將率入直標下軍隨駕。金虎門入直八十名。爲挾輦軍。槍劍軍。以三十名爲之。馬軍。亦以訓禁營入直隨駕。禁軍。以入直一番隨駕。留陣置之。可也。
정조 10년
徐龍輔。以訓鍊都監言啓曰。明日宗廟擧動時。依兵曹節目。弘化門軍九十名廣智營軍四十名北營標下軍三十名南營馬兵四十名。待標信除出。各其將官率領赴陣。而還宮後還入直所之意。敢啓。傳曰。知道。
정조 10년
徐龍輔。以御營廳言啓曰。今八月初八日。宗廟擧動時。依兵曹節目。東營集春營入直步軍一哨內。各留十名。其餘九十一名。待標信。各其將官。領赴訓鍊都監都營陣。右邊屛門七十六處把守。將則哨官二十二員。本廳軍官七員。出身軍官九員。騎士四十五人。軍則出番鄕軍一百八十九名。嚴飭定送。而集春營則元入直哨官。營直十名率領仍直。東營則還宮後還入直間。以他哨官代直之意。敢啓。傳曰。知道。
정조 10년
徐龍輔。以御營廳言啓曰。本廳字內五間水門南邊體城頹毁改築處。女墻亦已畢築之意。敢啓。傳曰。知道。
정조 10년
洪義榮。以義禁府言啓曰。林擎翰笞五十收贖。解見任別敍。韓相肇林大榮。各杖六十收贖。奪告身一等。照律草記批旨內。如有功議。各減一等事。命下矣。林擎翰祖遇澤。楊武原從功臣云。功減一等。笞四十收贖。附過還職。韓相肇林大榮等。無功議云矣。敢啓。傳曰。知道。
정조 10년
行判中樞府事臣徐命善箚曰。伏以。荏苒之頃。虞卒奄過。萬事都休。八域普慟。而臣獨委身床席。隔死如紙。陪祭之班。亦未洩哀。俯仰穹壤。此何人斯。仍念臣偶然一疾。已踰旬望。而症情轉危。醫藥罔效。寒熱之候。無時而至。眠食之節。逐日而減。眞元積敗。頑疾闖肆。房闥起居。不能如意。昏昏涔涔。只竢符到之斯。此殆窮命所召。顧何足悲恨。第今太廟秋奉審。只隔數日。而臣以都提調。萬無自力進參之望。不惟臣之病裏惶悚。如添一證。事體莫重。不可使提調。獨爲擧行。玆敢倩人構箚。疾聲仰籲。伏乞亟賜變通。俾得以及時備員。仍治臣前後闕禮之罪。以安私心。不勝幸甚。臣繕寫將上之際。伏聞明日展謁有命。臣旣末由蠢動。只自伏枕隕越。而提調差代。一時爲急。敢進已成之箚。恭俟處分焉。答曰。省箚具悉卿懇。塡節繼庸奉慮。奉審時提調。不可不備員。本署兼帶。今姑許副。卿須安心勿辭。益加善攝。仍傳曰。此批答。遣史官。傳諭于徐判府事。
정조 10년
領敦寧洪樂性疏曰。伏以。人有至痛則必呼天。至願則必祈天者。以上天之至明而鑑其衷也。至仁而從其欲也。惟我殿下。至明如天。至仁如天。卽臣之天也。臣有至痛至願。寧不仰訴於我殿下。而遠求諸蒼蒼之天乎。嗚呼。臣之情懇。曾已屢暴於前後筵席。則伏想黈纊之聰。有所記念也。噫。臣之先臣。受知先朝。致位崇顯。及夫年迫七耋。病淹床笫也。惟我先大王。深軫衰疾之難强。曲諒素志之未就。不待煩請。特許休致。至使臣兄弟。替受宣麻於殿庭。恩曠千古。榮動一世。而先臣病益癃痼。終不得一登文陛。仰謝殊寵。以臣人子之私情。遂成終身之至痛。臣與亡弟臣樂命。涕泣相告。期以次第乞退。以洩至痛。以遂至願。一約丁寧。可質神明矣。樂命則以其癃疾之故。先於臣屢上乞骸之章。而以臣之遲徊明時。猶未能畢暴斯言。竟未蒙允。茹根而歸。臣每一念之竊悲且懼。其所悲者。以亡者之緣臣不能洩痛而遂願也。其所懼者。以臣之年旣衰邁。事或遷就。終亦不得洩痛而遂願也。嗚呼。臣之懷此至痛者。于玆十有八年。何嘗一日忘也。而囁嚅趑趄。不敢爲必諧至願之計者。誠以猥蒙不世之遇。偏被罔極之恩。塵刹未報。便訣不忍故也。臣今不死。犬馬之齒。適符先臣受麻之歲。事若不偶。情益難抑。而自春徂夏。國家多事。奔走悲遑。不假言私。式至于今。今又不言。則此痛此願。終無可暴之日矣。臣雖疾病癃殘。不敢出於取閑占便也。亦非志操高尙。有足以勇決恬退也。直以至痛纏胸。至願鏤心。敢恃我至明至仁之天。而仰首鳴號焉。伏乞聖主。哀之憐之。特垂無微不察之明。曲施無物不遂之仁。卽許臣三字之銜。少洩窮天之痛。俾遂平生之願。則終始生成之澤。天地造化之恩。臣固冥頑。謹當摩放此生。隕結他世。以圖涓埃萬一之報也。衷情所迫。按住不得。泣血齎誠。封章乞退。瞻望雲闕。只切戀結之忱。臣之情私。吁亦慼矣。答曰。省疏具悉卿懇。非不知卿之至懇。予豈捨卿。卿須安心勿辭。卽起視事。仍傳曰。此批答。遣史官傳諭于領敦寧。
정조 10년
都摠管嚴璹疏曰。伏以。旻天降割。王世子邸下奄然薨逝。八域臣庶。茹痛含冤。直欲無生。居諸不停。玄隧奄閉。虞卒已過。仰惟止慈之聖心。悲隕摧裂。何以堪抑。顧臣罪名之特滌。只爲賀班之進參。而一宿之間。人事倏變。心墜臆塞。尤有倍於他人也。仍伏念臣。姿旣駑下。識又淺短。低佪散秩。分所自甘。過蒙重宸簡拔之寵。濫濟八座崇顯之班。恩深報蔑。罪實難逃。福過災生。理所必至。迺於白首之殘齡。忽坐烏臺之詩案。臣誠惝恍駭惑。莫知所以致此也。原其本事。是不渡甲津而思丙亂。追恨滿城人士不能倡衆禦賊。及其事去之後。明白立慬。如故相文忠公者。蓋亦無多。而死於亂中。湮滅無稱者。又不知其幾人矣。一時興感。口號成句。初非有意而作。亦不筆之於書。此所謂私室間閑說話謾吟詠也。傳之者之侜張傅會。謂之譏侮故相云者。豈非萬萬意慮之外乎。夫所謂捐生等死。蓋爲當時徒死無聞者而歎惜之。以承首句將士摠無謀之語也。此則元不涉於故相。其間字語之或爽。置不足辨也。若覽起句。則語勢自明。而今乃撤頭撤尾。只以兩聯傳說。有若通編之專爲故相而作者然。驟聞者之致疑。固無足怪也。事旣無實。久當自白。臣何必呶呶然分疏也哉。所可愧者。立朝三紀。言行不孚於同朝。居職周年。絲毫莫報於聖德。乃於不虞之地。厚招無情之謗。撫躬自悼。尙誰咎哉。臣旣蒙恩敍。卽當一疏陳暴。而上下悲遑之時。不敢瀆擾。泯默深伏。愧悚徒切。月前摠府除命。實出特恩。而自顧廉防。未敢冒出。聖念曲荷於體諒。臣罪尤積於逋慢。今又伏承恩除。因殿坐侍衛。召牌踵臨。積違之餘。豈不欲竭蹶趨承。而顧此情踪。萬無速帶造朝之望。玆敢隨詣闕外。仰控微懇。伏乞聖明。俯垂矜察。亟許鐫改。仍賜斥退。俾得沒齒田野。歌詠聖化。以卒天地生成之澤焉。答曰。省疏具悉。不必深引。卿其勿辭行公。
정조 10년
丙午八月初七日巳時。上御重熙堂。左副承旨入侍時。左副承旨徐龍輔。記事官金孝建李崑秀尹行任。以次進伏訖。上曰。徐判府事箚子入之。賤臣承命奉入。以平安監司義州迎慰使。令該曹稟處事狀啓。命書傳敎曰。依例以楚山府使差定擧行。假銜及預差。亦令該曹。卽爲啓下。當初遺漏。難免不審。當該吏曹堂上推考。至於寧邊府使。以別問安使。假銜承旨差遣。以示拔例迎慰之意。勅行到灣後。原定迎慰使。依例迎慰後。別迎慰承旨。則差後別加措辭慰問。俾無相混之弊事。令迎接都監。卽爲措辭。星火行會。命退。承史以次出。
정조 10년
丙午八月初七日酉時。上御重熙堂。坐直承旨入侍時。左副承旨徐龍輔。假注書金祖淳。記事官李崑秀尹行任。以次進伏訖。命書榻敎曰。宗廟都提調前望單子入之。命書傳敎曰。右承旨馳詣社稷。奉審摘奸以來。上曰。明日出宮門路。以協陽門爲之。出榻敎命書都摠管罷璹疏批訖。命退。承史以次退出。
정조 10년
行都承旨洪秀輔坐。行左承旨李在學坐。右承旨李亨元坐直。左副承旨徐龍輔坐直。右副承旨徐瀅修坐。同副承旨洪義榮坐。注書金孝建仕一員未差。假注書朴蓍壽仕直。事變假注書李相璜仕。
정조 10년
大駕詣宗廟入齋室後。奎章閣政院玉堂藥房口傳問安。答曰。知道。永寧殿展謁罷後。奎章閣政院玉堂藥房口傳問安。答曰。知道。詣景慕宮入齋室後。奎章閣政院玉堂藥房口傳問安。答曰。知道。展拜罷後。奎章閣政院玉堂藥房口傳問安。答曰。知道。省牲罷後。奎章閣政院玉堂藥房口傳問安。答曰。知道。還宮後。奎章閣政院玉堂藥房口傳問安。答曰。知道。
정조 10년
洪義榮啓曰。臣以王大妃殿惠慶宮問安。進去事。下直之意。敢啓。傳曰。知道。
정조 10년
宗廟都提調前望單子入之。領議政鄭存謙落點。
정조 10년
以京畿監司啓本進上生蟹蠲減事。傳于李在學曰。狀辭雖如此。萬一有一毫不實之弊。吏緣爲奸。則卿難免重勘。方欲別遣廉察。此意卽爲別關。封進各該邑。俾勿犯科。自卿營亦須詳探察飭事。回諭。
정조 10년
徐龍輔啓曰。假注書金祖淳。身病猝重。勢難察任。今姑改差。何如。傳曰。允。
정조 10년
兵曹口傳政事。以李潤國爲宣傳官。
정조 10년
傳于徐瀅修曰。發遣吏郞。諸執事。淸齋與否。摘奸以來。
정조 10년
吏曹口傳政事。禮曹正郞金健修。工曹正郞承膺祚相換。
정조 10년
有政。吏批。判書兪彦鎬牌不進。參判李秉模進。參議未差。行都承旨洪秀輔進。啓曰。判書兪彦鎬牌不進。參議未差。小臣獨政未安。何以爲之。敢稟。傳曰。仍爲之。以鄭萬始爲司諫。李太亨爲正言。李書九爲修撰。金履素爲觀象監提調。金尙集爲典醫監提調。兼春秋單。金健修。
정조 10년
兵批。判書李命植。參判趙鼎鎭。參議柳誼病。參知李夔入直進。同副承旨洪義榮進。副司直單。金憙李祖承。
정조 10년
洪義榮。以兵曹言啓曰。卽接訓鍊都正具以謙牒報。則因宣傳官口傳下敎。宣薦內禁衛及額外內禁衛等試冊與計劃文書。與禁軍別將趙圭鎭。眼同親執査出。則試冊中一番內禁衛金碗名下。柳葉箭三中片箭一中騎蒭一中。而計劃中只錄柳葉箭三中。而片箭一中騎蒭一中竝落漏。試冊中同番內禁衛李彦炲名下。柳葉箭四中。而計劃中。亦以四中載錄。試冊中加設額外趙名下。柳葉箭三中片箭一中騎蒭二中載錄。而計劃中。只錄柳葉箭三中騎蒭二中。而片箭一中落漏。試冊中加設額外金廷秀名下。柳葉箭三中騎蒭二中載錄。而計劃中。亦以柳葉箭三中騎蒭二中載錄矣。金碗則計劃中。騎蒭一中片箭一中。竝落漏。趙則片箭一中落漏。故金碗在於李彦炲之下。趙在於金廷秀之下。莫重入啓計劃文書。計劃官李聖胤劉漢膺李宜桓申益文韓得祚等。不能審愼。有此錯亂之擧。不勝惶悚云矣。金碗趙。應入於別單之人。而如是見漏。李彦炲金廷秀。不當入於別單者。混同書入。事之驚駭。莫此爲甚。李彦炲金廷秀兩人賞典。竝宜移施於金碗趙等。而事係恩賞。不敢仰請。計劃官等。莫重試記之抄出。不能審愼。有此混入與落漏之擧。當該計劃官。令攸司從重勘處。試官亦難免不察之失。從重推考。何如。傳曰。賞典則元傳旨改付標。計劃官雖無奸情。不可全然仍置。令該院。首堂勘罪。試射事體何等至重。而亂雜莫甚於此日。計劃又如是駭然。該試官竝拿處。可也。
정조 10년
以宣薦內禁衛試射時試官趙圭鎭曺學臣具埱等拿處傳旨。傳于徐龍輔曰。旣示飭意。分揀。
정조 10년
洪義榮。以兵曹言啓曰。去夜五更二點。西所部將洪愼五所告內。巡更時肅章門外。有着軍服持楞杖而隨後以來者。故問之則乃是銅龍門入直禁衛軍。捉來以告云。捉入盤問。則卽是慶尙道榮川郡上番禁衛軍白岳只。腰牌現納的實。渠之所告內以爲。以銅龍門入直軍領率哨官。每更除出三名。建陽門外巡邏。而渠則以五更巡邏。來到建陽門。適値巡更部將之過去。仍爲隨後以來。渠以閏七月上來之新番軍。不知東西。亦未知建陽門之不得出入。混入於巡更軍。見捉於部將云。事甚驚訝。多般詰問。則其所納招。終始如一。建陽門把守。何等嚴重。則愚迷鄕軍。無難出入於半夜之中。而領率哨官。初不檢束。把門將校。亦未覺察。致有此無前之擧。事極驚駭。銅龍門入直哨官。建陽門把守將校。竝令該府拿問嚴處。白岳只。令該曹從重科治。該營大將之不能檢飭之失。不可無警。亦施譴責之典。何如。傳曰。禁營事萬萬駭然。常時若能申飭。豈有是也。況差備咫尺之地。入直軍士。有此被捉之擧。後弊所關。該大將之罪。合置重典。常時慢忽委折。卽令政院。該大將徐有大處。嚴査問啓。哨官及把門將校及該軍卒事。依施。部將之捉納。行巡之勤慢可知。上弦弓一張賜給。此蓋入直堂郞。勤於奉公而然。比之今日禁喧郞。宜有勸懲之擧。入直堂郞。亦賜不粧弓一張。禁營之草記。晩後來呈。一可駭也。把門之將校。亦不請罪。二可駭也。領軍之把摠。豈必獨逭。三可駭也。建陽以西。非鴨綠豆滿。則該營之稱以犯越人云者。四可駭也。慶熙之字內太近處。反靳通同行巡。建陽之內巡所過處。無難越送。五可駭也。以此諸條。添問以啓事。令該房知悉。
정조 10년
李亨元啓曰。禁營事萬萬駭然。常時若能申飭。豈有是也。況差備咫尺之地。入直軍士有此被捉之擧。後弊所關。該大將之罪。合置重典。常時慢忽委折。卽令政院。該大將徐有大處。嚴査問啓。禁營之草記。晩後來呈。一可駭也。把門之將校。亦不請罪。二可駭也。領軍之把摠。豈必獨逭。三可駭也。建陽以西。非鴨綠豆滿。則該營之稱以犯越人云者。四可駭也。慶熙之字內太近處。反靳通同行巡。建陽之內巡所過處。無難越送。五可駭也。以此諸條。添問以啓事。命下矣。問于禁衛大將徐有大處。則以爲臣愚迷顚錯。奉職無狀。常時紀律。不能嚴束。一軍校。差備至近之地。致有此擅離被捉之擧。惶懍震越。罔知攸措。草記之晩後來呈事。闕內入直。事體至重。而將領領卒入直之後。門籲已下。則凡有事端。未能登時知得。開門後始得聞知。不勝驚心。果爲草記。而草記之際。致有晩時之擧。把門將校。不爲請罪事。事出倉卒。故將領論罪之際。把門將校未及一體論罪。領軍把摠之獨逭論罪事。每夜入直行巡之時。把摠哨官。分更擧行。而伊時哨官。果以當更行巡。有此生事之擧。故急遽之際。只論其行巡哨官。都領之把摠。不能竝爲擧論。犯越二字。果不襯合於草記文字。而不嫺文字。輕先書呈。一則臣罪。二則臣罪。至於慶熙宮行巡一事。非不知巡邏事體之嚴重。而行巡自有各營門分授信地。故迷劣之致。有所提達。以待處分。建陽門內無難越送一款。從前申飭。不能嚴明。莫重把門。有此踰越犯巡之事。此莫非臣昏謬溺職。不善檢飭之罪。嚴査問啓之下。伏地隕越。只竢嚴誅云矣。敢啓。傳曰。卿則爲先越俸五等之意。分付。
정조 10년
以銅龍門入直哨官鄭德晃。建陽門入直牌將全昌盛趙元輪等拿處傳旨。傳于徐龍輔曰。渠輩何必王府拿囚。令各該營門。嚴棍懲治。
정조 10년
徐瀅修。以訓鍊都監言啓曰。依下敎。去夜建陽門把守壯勇衛趙元輪全昌盛。捉入鄕軍之攔入委折。多般究問。則趙元輪所告內。每夜二人。建陽門分更把守。而渠則昨夜自初更至三更三點。無事把守後。依例傳掌於當次壯勇衛全昌盛處矣。今此禁衛鄕軍一名。以五更行巡軍攔入云。極甚惶悚。而事在五更。則實非渠之所知納供。全昌盛所告內。渠以建陽門把守壯勇衛。去夜三更三點。果與趙元輪。交替把守。而四更五點。西所部將率所軍與房直等七名。巡到建陽門。故使其把門軍士。開門許過。而例於某更某人之出入。卽地記錄。故渠果燈下置簿之際。未及詳察點數。以致行巡鄕軍之混入於所軍。自爾攔入之境。渠之不勤把門之罪。萬死無惜。遲晩納供矣。差備咫尺之地。昏夜出入。事體何等嚴重。而今此全昌成之以把門將校。初不審愼。致有此鄕軍攔入之境。事極驚悚。旣有査實草記之命。爲先取招以入之意。敢啓。傳曰。後弊所關。不可尋常處之。卿其各別嚴處。可也。
정조 10년
李在學。以禁衛營言啓曰。卽接銅龍門入直哨官鄭德晃手本。則去夜五更量。入直軍白岳只行巡時。誤隨西所部將。犯越建陽門內云。分撥字內。踐更警巡。法意何等嚴重。而入直哨官鄭德晃。不善行巡。亦不檢束。致有此違越之擧。事極驚心。當該哨官鄭德晃。從重決棍汰去。犯越軍白岳只。亦爲嚴棍懲他。臣亦有常時不能檢飭之失。惶恐待罪之意。敢啓。傳曰。已處分。卿則姑爲待罪。可也。
정조 10년
領敦寧洪樂性箚曰。伏以。祗謁廟宮。聖孝克伸。日吉辰良。回鑾萬安。臣民欣忭。曷有其極。臣一病委頓。未離床笫。職忝保護。而陪從之列。起居之班。每每闕焉。義分之虧損。已無可言。國體之苟艱。尤當如何。臣於是。益不勝惶隕悚蹙之至。仍伏念臣於昨日。猥上乞休之章。略暴痛迫之懇。及伏奉批旨。慰之以知卿至懇。諭之以予豈捨卿。臣雙擎莊誦。感泣悲抑。罔知攸措。嗚呼。人臣之有血懇。而能蒙君父之鑑察者。自古幾人。而今以螻蟻之賤。得此於聖明。則臣雖至庸極頑。安得不爲之感泣哉。然忱誠淺薄。上未格天。竟未蒙允兪之音。終身之痛。將無可洩之日。則臣雖不肖無狀。亦安得不爲之悲抑哉。鎭日煩瀆。極涉猥屑。不敢盡情。嗚呼。惟願聖慈。特垂鑑諒。亟治臣闕禮之罪。仍除臣休致之請。以肅朝綱。以伸至情。千萬幸甚。答曰。省箚具悉卿懇。昨批草草。蓋不欲助卿追感之思。卿又復引箚言懇。予以爲過矣。卿兄弟之替受宣麻也。先大王御金商門宣賜。其時惜去之聖敎。至今詳載記注。卿若感激恩諭。思念圖報。則今卿年不至篤老。病不至難强。卿宜追先卿未卒之志。不可以去之一字。更提於今日。原箚纔令史官封還。卿須體予至意。勿復言私。卽起簉朝。句管本院事務。仍傳曰。此批答。遣史官傳諭于領敦寧。
정조 10년
掌令鄭景祚疏曰。伏以。居諸迅邁。我文孝世子禮葬已過。虞卒奄訖。臣民普痛。小大同情。伏惟我殿下。情深止慈。痛益罔涯。臣固知聖人之哀。發皆中節。而人倫之至。懷尤難抑。實不勝區區憂慮之忱。仍伏念臣於此時。職忝鴻臚。竭蹶奔走於靷葬過奠之際。哀號冤酷。有倍他人。不自意柏府除名。忽下於病伏淹頓之際。臣誠惝怳蹙踖。莫省所措。前導折旋。不過筋力自效之任。猶且委身床笫。屢日呈告。實無旬月內蠢動之望。則矧玆逐日詣臺。及時登筵之職。尤豈有一分承膺之路哉。目下病情。萬無自力之勢。玆於天牌之下。進身無路。略暴衷懇。仰瀆崇嚴。伏乞聖慈。俯垂諒察。亟削臣職。仍治臣逋慢之罪。以肅朝綱。以安私分。千萬至祝。臣方丐免。不宜贅及。而事關懲討。不敢泯默。敢此附陳。惟聖明。少垂察焉。噫嘻。痛矣。向來諸醫之罪。可勝誅哉。國人皆曰可殺。聖念一向容貸。尙使擧國之臣庶。與此賊共戴一天。是不但輿情之去而益激。將不免王章之屈而不伸。藥路失當。猶可諉以技術之淺劣。乳道徑停。終莫曉其指意之所在。此不嚴覈。其可曰國有法乎。玄室永閉。萬事都休。人情之冤憤。日以益深。凶醫之當律。訖未夬正。古今天下。寧有是哉。伏乞醫官李廷楫等三人。亟令王府。設鞫嚴問。明正典刑焉。龜柱之巨魁大憝。終不得夬施王法。死於編謫。已是失刑之大者。而邦憲莫加。鬼誅先及。凶如龜賊。逆如龜賊。而幾年爭執。未蒙一兪。竟使元惡。獲全首領。輿情愈激。孰不痛心刻骨。思欲千剮萬戮於旣骨之後。而乃者徒流案爻周之命。自本道米布之給。有若尋常罪謫死後參恕者然。臣固知聖意專出於仰慰慈心。而以我慈聖至仁盛德。有何一分顧惜於旣死之凶賊。而不思所以屈私恩而申公法哉。伏願亟寢龜賊徒流案爻周之命。自本道題給之令。以存王法。以嚴隄防焉。省疏具悉。諸批悉諭。爾其勿辭察職。
정조 10년
掌令李翼晉。持平沈埉箚曰。伏以。龜柱窮天極地之罪。已悉於前後合辭之論。其中三大罪案。實是王法之所不容。國人之所必誅。有一於此。固爲人臣之極罪。又況合是數者而兼有之乎。島置之典。已假九年之喘。而自海而陸。聲討之義。久菀三司之請。而旣允旋寢。刑政之乖謬。臣民之痛惋。已不可言。而顯戮未加。陰誅先及。終致偃處善地。臥斃牖下。古今天下。寧有是耶。此莫非臣等不忠不誠。不能碎首致討。沬血準請之罪。而及至物故之後。罪名爻周之擧。反示屈法伸恩之意。噫。此何事也。此何擧也。臣等雖至愚極迷。豈不知我聖上仰慰慈心之盛意。而誠以三尺之律。不可撓以私恩。八議之法。不可施於巨慝。國無法則已。夫豈有凶如此賊。逆如此賊。而生而旣失藁街之戮。斃而反加疏滌之典乎。臣等竊恐王章自此而不嚴。亂逆由是而益肆。方來之憂。有不可勝言。以殿下之明聖。豈不念及於此乎。伏願聖上。亟加三思。物故罪人龜柱徒流案爻周之命。卽爲還收。以懼亂賊而嚴隄防焉。噫嘻。今番醫官之罪。尙忍言哉。當誅之案。必討之義。前後諸臣之請。筆舌已竭矣。今焉日月遄邁。虞卒奄過。冤號慟霣。愈久愈深。惟有亟正醫官之律。少洩群生之痛。而以渠輩一刻難貸之罪。假息於覆載之間。居然五朔于玆。大臣言之。臺閣爭之。筵臣閣臣飮泣陳請。以至婦孺輿儓。無不痛心疾首。如不欲生。是所謂國人皆曰可殺。而民情大可見矣。臣等不敢知殿下何所愛惜。一向靳持。使天討不行於必無赦之罪。輿情未洩於必共讎之賊乎。臣等仄聽。殿下以返虞後當有處分。有所下敎於筵臣矣。時日已久。兪音尙邈。臣等不勝悲冤抑塞之至。玆敢泣涕聯籲。亦願亟降明命。李廷楫李喜仁尹敬行等。卽允臺啓。明正典刑。以伸王章。以快輿情。不勝幸甚。省箚具悉。諸批悉諭矣。
정조 10년
丙午八月初八日辰時。上詣宗廟景慕宮。擧動入侍時。行都承旨洪秀輔。行左承旨李在學。右承旨李亨元。左副承旨徐龍輔。右副承旨徐瀅修。同副承旨洪義榮。記事官金孝建。假注書金祖淳。記注官承膺祚。記事官李崑秀。待敎尹行任。二直提學李秉模。以次侍立訖。上御遠遊冠絳紗袍。乘輿出協陽門至仁政門前降輿乘輦。上曰。戶兵換房。由弘化門出。至宗廟前。降輦乘輿。上曰。紅傘入廟門後用之。路上則用黑傘。可矣。由東挾門入御齋殿。改具冕服。詣太廟內至板位上。行四拜禮。仍入世室。以次奉審訖。上曰。本署都提調參班乎。亨元曰。都提調於弘化門外祗迎後。風症猝發。擔舁歸家云矣。上曰。然則冊室奉審時。不可無都提調。右相入來擧行。仍命書傳敎曰。聞有所愼。不得參班云。領議政兼帶廟署都提調之任。今姑許副。前望中之之故點下者。右議政金熤。拜本署都提調。使之參班。上曰。都提調及禮判入來擧行。戶曹郞廳亦爲來待。都提調金熤。行禮曹判書鄭一祥等進伏。宮司奉出仁顯王后壬寅寶。玉寶龜鈕紅綬加上尊號玉冊一部。靑玉十帖每帖五簡癸酉寶。金寶龜奉審後。改裹外袱。還爲奉安。上敎宮司曰。大王位下層奉安寶。奉出奉審。宮司奉出皆無頉。丙申加上寶。改裹外袱。還爲奉安訖。上仍詣永寧殿。行四拜禮。奉審殿內。還御齋殿釋冕。命入三嚴。仍出齋殿門外乘輿。下敎曰。還宮時。路由館峴弘化門。仍自東挾門出。至乘輦所乘輦。詣景慕宮至宮。門外降輦乘輿。由東挾入齋殿。具冕服至板位上。行再拜禮。仍詣神室內奉審。還御齋殿釋冕。乘輿出宮門。乘輦至館峴。諸生祗迎於館洞口。上命住輦於觀旂橋上。命書傳敎曰。諸生身居首善之地。宜識尊聖之道。雖無提敎。亦非到記。理當齊參釋菜。前夕申飭。何等丁寧。而昨聞掌議言。再昨享班。赴擧諸生。多不來參。參班者只是六十餘人云。諸生事誠寒心。旣聞之後。不可仍以置之。大司成越捧一等。徒說不參之由。反忽察飭之擧。當該掌議停擧。至月覲門前。命宣傳官持標信解嚴。由弘化門至協陽門還內。諸臣以次退出。
정조 10년
丙午八月初八日。上御重熙堂。坐直承旨入侍時。右承旨徐龍輔。假注書朴蓍壽。記事官李崑秀尹行任。以次進伏訖。上曰。領相家。遣史官問病以來。賤臣承命出傳。上曰。明日風雲雷雨祭報府入之。發遣吏郞。諸執事。淸齋與否。摘奸以來。奉常正使之待令。賤臣承命出傳。上命書傳敎曰。風雲雷雨祭。祭品祭儀。畏重畏尊。我朝圜丘之制。改以爲南壇。是享齋官。亦當另擇。近因特敎。率皆拔例塡差。至於今番。多未免苟差。當該銓官推考。此後各別擇差。至於終獻官。亞長外玉堂陞品人。通融塡差事。分付。上命書傳敎曰。政官牌招開政。上命禮曹正郞金健修。工曹正郞承膺祚相換。出榻敎命右副承旨入侍。徐瀅修承命進伏。賤臣奏曰。領相家問病。則以爲今日猝然觸風。半體不能收拾云矣。上命書傳敎曰。領相家。遣御醫齎傳藥物。問病以來。上命書傳敎曰。今日因冊寶奉審。有起感者。驪陽奉祀孫。令該曹調用。年前亦有文忠孫調用之命。銓曹尙不檢擬。殊非朝家追錄之意。更以此意。申飭銓曹。上命進御加減養胃湯一貼煎入。出榻敎瀅修曰。檀君。卽我東首出之聖。而史稱編髮蓋首之制。君臣上下之分。飮食居處之禮。皆自檀君創始。則檀君之於東人。實有沒世不忘之澤。其所尊奉。宜極崇備。而臣待罪江東。見縣西三里許。有周圍四百十尺之墓。故老相傳。指爲檀君墓至登於柳馨遠輿地志。則毋論其虛實眞僞。豈容任其荒蕪。恣入樵牧乎。若以爲事近虛謊則黃帝之塚。東西兩在。而歷代哲辟之竝命守護。何也。若以爲檀君入阿斯達山爲神。不應有墓。則旣有喬山之舄。而又有崆峒之塚。抑何也。況檀君廟在於平壤。而本朝秩之爲崇靈殿。則此墓之尙闕敉典。誠一欠事。當此修墜擧缺之日。合有象德報功之道。故適因言端。敢此仰達矣。上曰。雖無徵信之跡。邑中故老。旣有指點之處。則或置卒守護。或立石紀實。他道可據之例。不一而足。況此處事蹟。昭載邑誌云。然而不惟不立石。又無守護之人。甚是欠事。旣聞之後。不可無修治之擧。年代久遠。且無十分可信文字。雖不設祭。宜禁樵牧。以爾筵奏出擧條。仍令該道伯。來頭巡過時。躬審形止。以塚底附近民戶。永定守護。本邑倅春秋躬進審察。使之報營事。定式施行。可也。出擧條上曰。奉常正。如已待令。明日風雲雷雨祭神位奉安時。奉常正。雖非典祀官。同爲陪進。仍爲留在壇所。入來時。亦爲陪進還奉神室後。來稟政院之意。分付。上曰。右副明日傳香後。馳詣南壇。奉審祭器。亦爲親審滌潔。仍詣文孝墓。奉審以來。仍命退。諸臣以次退出。
정조 10년
行都承旨洪秀輔坐。行左承旨李在學坐。右承旨徐龍輔坐。左副承旨趙衍德未肅拜。右副承旨徐瀅修坐直。同副承旨洪義榮坐直。注書金孝建仕一員未差。假注書朴蓍壽仕直。事變假注書朴瑞源仕。
정조 10년
傳于洪秀輔曰。右副承旨馳詣南壇。奉審摘奸以來。
정조 10년
李在學啓曰。禁衛營御營廳將官來言。今日本營軍兵。日次私習云矣。敢啓。傳曰。知道。
정조 10년
李在學啓曰。事變假注書李相璜。身病猝重。勢難察任。今姑改差。何如。傳曰。允。
정조 10년
李相璜改差。代以朴瑞源爲事變假注書。
정조 10년
以能麽兒講官抄啓別單。傳于徐龍輔曰。今因別單思之。崔慶臣則除職。而同時承傳之李海範。尙不收用。今番試射。亦以禁旅應試。事甚斑駁。此意申飭銓曹。
정조 10년
傳于洪秀輔曰。同副承旨入傳。
정조 10년
傳于徐瀅修曰。明日次對。退定於再明日。
정조 10년
洪義榮。以弘文館言啓曰。新除授修撰李書九。卽爲牌招察任。何如。傳曰。允。
정조 10년
洪義榮。以禮曹言啓曰。去閏七月二十二日。傳曰。今聞中官回奏之言。此時念豈及於他事。所謂守護軍。朝充暮汰。將有盡散之慮云。三十名中。除出守僕四額書員三額。依例以元額中差定。而以宮房奴屬中有根着人。使之充定。其餘二十三名。修正御覽成冊入啓。分付該曹事。傳敎矣。書員三名守僕四名。以宮屬元額中充定。其外守護軍二十三名則成冊一件。正書以入之意。敢啓。傳曰。知道。
정조 10년
徐瀅修。以宗簿寺提調意啓曰。璿源譜略國朝御牒改張印本進上。以旬前後爲之事。命下矣。進上日字。令日官推擇。則今月初十日辰時爲吉云。以此日時。具儀仗陪進改張之意。敢啓。傳曰。知道。
정조 10년
徐瀅修。以分兵曹言啓曰。昨日初昏。從門隙祗受標信。仍開興化東挾門。入送別軍職後。卽爲還閉。而未待摠管。徑先開鑰。有違格例。且欠審愼。惶恐待罪之意。敢啓。傳曰。勿待罪。兵摠府祗受。旣無定式。則無怪乎有此做錯。且與時御闕內祗受有異。此後只於本曹堂上處。祗受開鑰事。知悉擧行。可也。
정조 10년
徐瀅修。以分都摠府言啓曰。昨日初昏。宣傳官。奉標信來到興化門外。故臣自直所。祗受次進往。則宣傳官。業已回還矣。臣不勝驚怪。問其委折。則兵曹或慮標信之遲滯。先爲祗受開門。則宣傳官纔見別軍職入來。仍卽回去云矣。兵曹之不待摠府祗受。徑先開門。雖違格例。而宣傳官之不問摠府祗受與否。矇然回去。事甚駭然。後弊所關。不可仍置。宣傳官。宜有重勘。而莫重擧行。致此顚錯。臣亦惶恐待罪之意。敢啓。傳曰。前此留門時。只令守門將祗受開鑰云。疎漏甚矣。今番則兵堂之祗受。亦云幸矣。至於本府。前旣不參。今又不參。乃反歸咎於宣傳官。開門以後事。宣傳官。何以知之。摠府事。兵曹亦何以知之。此草記極爲不緊。卿則遞差。令政院前望單子入之。待下批牌招推移入直。
정조 10년
李在學。以都摠府言啓曰。今日入直內三廳武兼禁軍及軍兵等。當爲中日習射。而宗廟秋奉審相値。不得爲之之意。敢啓。傳曰。知道。
정조 10년
李在學。以訓鍊都監言啓曰。壯勇衛趙元輪全昌盛。捧供草記批旨。後弊所關。不可尋常處之。卿其各別嚴處可也事。命下矣。建陽門夜直。何等嚴重。而趙元輪。以同伴同守之人。雖有自下分更之擧。過更相替之時。不能檢飭。豈曰全然無罪乎。決棍七度懲礪。全昌盛。渠之招中。雖以書錄。往來人未及計數云。常時若有操心之意。則點數後書役。乃是非難之事。而以此納供。終近於飾辭。決棍十五度汰去。以礪許多壯勇衛。實爲懲後之道。以此勘罪之意。敢啓。傳曰。知道。
정조 10년
李在學。以禁衛營言啓曰。依傳敎。昨日銅龍門入直哨官鄭德晃。嚴棍二十度懲治之意。敢啓。傳曰。知道。
정조 10년
李在學。以禁衛營言啓曰。本營哨官林鵬翰。身病猝重。勢難察任。改差。何如。傳曰。允。
정조 10년
李在學。以御營廳言啓曰。本廳新造旗麾祭。今八月初十日字時。南小營近處。依前例。大吹打放砲設行之意。敢啓。傳曰。知道。
정조 10년
李在學。以守禦廳言啓曰。本廳右別將邊聖和。身病沈重。勢難察任。今姑改差。何如。傳曰。允。
정조 10년
行大司憲尹坊啓曰。臣年紀衰邁。志氣摧頹。臺地一步。自劃有素。而向於夏間。適叨見職。目見醫官罪惡之貫盈。不容泯默。且見臺臣擧措之顚錯。略有論列。而未承一字之批。居然四朔于玆矣。此莫非臣誠意淺薄。言議拙澁。不能有槪於聖心。見孚於君父之致。以此情勢。其何敢以日月之稍久。職名之復叨。抗顔冒據於臺次乎。請亟命遞斥臣職。答曰。勿辭。亦勿退待。
정조 10년
大司諫李義行。司諫鄭萬始。掌令鄭景祚李翼晉。持平沈埉。校理李勉兢。副校理趙雲紀。副修撰金履鏞啓曰。請黜置罪人鄭致達妻。亟令王府。快正典刑。以洩神人之憤。請物故罪人德相。亟施孥籍之典。噫嘻。痛矣。龜柱窮天極地之罪。可勝誅哉。其三大罪案。俱是人臣之極罪。有一於此。固不容於覆載之間。況兼此數者。而其他負犯情節。萬萬叵測者。又不可以一二數者乎。禍萌潛滋。而龜賊爲之胚胎。亂逆層生。而龜賊爲之窩窟。此實王法之所必討。國人之所必誅。而九年戴頭之喘。自海移陸。三司沬血之請。乍允旋寢。以致顯戮未加。陰誅先及。終使偃處善地。臥斃牖下。刑政之乖謬。神人之憤惋。已無可言。而不意玆者。罪名爻周之命。反示屈法伸恩之意。國無法則已。古今天下。寧有凶如此賊。逆如此賊。而生而旣失藁街之戮。斃而反加疏滌之典乎。春秋討逆之法。雖在其枯骸朽骨之後。尙寓乎言語文字之間。誠以歐刀之戮。縱未及加身。筆法之嚴。有足以懼心。今若以凶身之旣斃。竝與其罪名而沒之。則刑章之壞。益無餘地。亂逆之徒。尤無懲畏。方來之憂。有不可勝言。思之及此。寧不痛心。請還寢物故罪人龜柱徒流案爻周之命。其妻子。竝令絶島散配。答三司曰。不允。末端事爻周還寢之請。已不稱當。至於下款所請。非但不稱當。卿等大是不審量處。此句不改之前。勢難例批矣。
정조 10년
大司諫李義行。司諫鄭萬始。掌令鄭景祚李翼晉。持平沈埉啓曰。請養遂獻遂。竝令王府。設鞫嚴問。還寢會遂絶島定配之命。仍令王府。設鞫得情。請還寢李觀源定配之命。更令王府。設鞫得情。請遲晩後物故罪人啓能。亟施孥籍之典。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。請亟寢煥億島配之命。仍令王府。加刑得情。快施王章。請正刑罪人福榮。亟令王府。快施孥戮之典。請亟令王府。夏賊之親屬奴傔及連伊夫妻。竝嚴加鞫問。亟寢夏賊子女待年用法之命。大逆不道罪人斗恭親屬應坐之類。一依适雲例擧行。英材斗恒。更令王府。設鞫嚴問。期於得情。快正典刑。答兩司曰。不允。
정조 10년
掌令鄭景祚李翼晉。持平沈埉啓曰。請大靜縣爲奴罪人金壽賢。依律處斷。請興陽縣爲奴罪人河翼龍。亟令王府。設鞫得情。快正王法。請物故罪人國榮。亟施孥籍之典。請還寢李魯春絶島安置之命。亟令王府。設鞫嚴問。期於得情。請議藥醫官李廷楫李喜仁尹敬行等。亟令王府。設鞫得情。快正典刑。請機張縣竄配罪人李東馨。亟令王府。設鞫嚴問。去閏七月十五日魂宮望祭押班監察鄭時敬。以爲望祭親行時。成均館典籍李重。避坐月廊。行禮時。未及參班。體禮所在。誠極駭然。不可無警責之道云。監臺呈課旣如是。則不可置而不論。請典籍李重。令該府拿處。去閏七月十九日孝昌墓靷行時。路祭方設。哭班旣整之後。前承旨洪仁浩。始爲進來。多率下隷。追入班中。故以屛去帶隷之意言及。則乃反盛氣憤罵。有駭聽聞。揆以事禮。不可無警責之道云。監臺呈課旣如是。則不可置以不論。請前承旨洪仁浩。施以罷職之典。新除授執義姜彝正。時在忠淸道公山地。請斯速乘馹上來事下諭。答院曰。不允。醫官事。此啓之尙不收殺。意有在焉。葬前雖欲酌量勘律。前啓則將不得了當。及今從施。蓋爲一伸公議。謹遵先朝己酉處分也。李廷楫等事依啓。新啓第一件事。不足責也。從重推考。第二件事。事極駭然。爲先拿問處之。下諭事。在外人許遞。可也。
정조 10년
大司諫李義行。司諫鄭萬始啓曰。請大靜縣爲奴罪人金壽賢。亟令王府。設鞫嚴問。依律處斷。請爲奴罪人河翼龍。亟令王府。設鞫得情。快正王法。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。快正王法。請恒善支屬。亟命散配。時謙兄弟。竝投絶島。以嚴隄防。請巨濟府絶島安置罪人朴宗集。亟令王府。拿鞫得情。施以當律。請逆賊尙魯。亟施孥戮之典。請物故罪人國榮。亟施孥籍之典。請還發配所罪人宋迪中。亟令王府。拿來嚴鞫。期於得情。請直宿醫官李廷楫李喜仁尹敬行等。亟令王府。設鞫得情。快正典刑。請機張縣竄配罪人李東馨。亟令王府。設鞫得情。新除授獻納申禹相。時在京畿水原地。正言張至冕。時在安山地。正言李太亨。時在忠淸道黃磵地。請竝斯速乘馹上來事下諭。答院曰。不允。李廷楫等事。府啓已言之。依啓。下諭事。在外人許遞。可也。
정조 10년
右副承旨徐瀅修。同副承旨洪義榮啓曰。嗚呼。以今日臣民弸中痛冤之忱。力爭四朔。顒望一兪者。惟在於亟正逆醫之罪。少洩輿人之憤。何幸廓揮乾斷。快允臺請。王法有獲伸之日。隱情得鉤覈之會。而乃於傳旨之下。忽承勿施之敎。臣等相顧愕眙。誠不勝抑塞憂慨之至。噫。臣等豈忍復提此說。以慼我聖心。而惟彼逆醫萬戮猶輕之負犯。卽其貪功忌人。諱睿候而投峻劑者。爲斷案耳。噫嘻。從古以來。曷嘗見二三醫官。妄試庸技於莫重之地。而朝廷不得知。中外不得聞者乎。殿下雖以己酉處分爲敎。而己酉醫官。不過治法之昧其方而已。何可與今番逆醫。比而論之。至若廷楫傳說大內之事。在渠猶屬薄物細故。尤豈可以此。了勘罔赦之逆節乎。臣等忝在近密之列。敢效繳還之義。伏乞聖明。更加三思。仍頒前命。俾得以行天討而謝群情。千萬顒祝。惶恐敢啓。答曰。知道。傳旨判下者頒布。然後廷臣皆知處分本意。此非無端勿施。旣有裁量處分。更勿煩聒。卽爲頒布。
정조 10년
刑曹啓目粘。三陟前前府使鄭日煥。殺獄罪人韓東健獄事干連劉石乭。三載譏詗。尙未捕捉。誠甚稽緩。前後當該府使。推考警責。罪杖一百收贖。公罪判付啓。依允爲旀。功減一等爲良如敎。又啓目粘。堤川縣監李熻矣。老職加資疊受越受邑守令。令攸司稟處事回啓。判付內。與他道。宜無異同。拿處分揀。兩邑守令及他道同罪守令。竝推考罪。李熻段杖八十收贖。公罪。保寧前縣監孫碩周。時在咸鏡道利城地云。令道臣發緘取招。回移後稟處。何如。判付啓。依允。功議各減一等爲良如敎。又啓目粘。石春之死。旣因他故。則復興之罪。自歸惟輕是白乎矣。獄體至重。臣曹不敢擅便。上裁。何如。判付啓。致命不由捽踢。屍帳未可謂具格。比隣無一參證。詞案未可謂準信。卽此除良父子共犯。以其子定執元犯。此果何許法例是隱喩。三條違端。無非誤着。到今因渠鳴冤。特敎行査之後。始以自陳於査啓跋辭。成獄反案。如是無難。惡在其嚴獄體重人命之意哉。然與執拗前見。牢成鐵限。以益其文過舞法之罪。猶有一分參恕之端。該道臣乙良。爲先從重推考。自本曹。發緘取招以聞爲旀。正犯李復興段。酌放爲旀。擊錚人李益興段。語多過情。事無失實。令該道參酌懲礪放送事。分付爲良如敎。
정조 10년
大司憲尹坊疏曰。伏以。旻天降割。离明閟輝。臣民哀痛。率普均情。以殿下止慈之聖念。其何以堪抑。臣不勝區區憂慮之至。仍伏念臣年紀衰邁。言議巽愞。忝叨見職。前後屢遭。一不敢承膺者。蓋其不稱之失。自知甚明故也。乃於杜門屛伏之中。除旨又降。臣誠感激恩私。惟當竭蹶趨承。而當暑疾病。旣斷自力之望。從前情勢。又冒出之路。昨違召命。彌切悚惶。臣雖不敢以言責自居。而今於目下事。悲憤亘中。不得已敢此附陳焉。噫嘻。痛矣。彼醫官之罪。可勝誅哉。玉署之箚。兩司之啓。言之盡矣。論之悉矣。臣不敢復事覶縷。以慼我聖心。而見今爲日稍久。物情愈激。上自搢紳章甫。下至閭巷輿儓。莫不涕泣憤罵。皆曰可殺。而至如李廷楫。則實爲罪魁。直欲有手磔而臠之者。此豈無所以而然哉。嚴鞫得情。斷不可已。伏願亟允兩司之請。少洩神人之憤。以慰中外之望焉。至若提擧之竝論。旣無前例。且前後聖敎。實出於哀疚惻怛之意。三司諸臣。亦豈不仰認。而一向執滯。鎭日瀆擾。以致聖衷煩惱。嚴敎荐降。詣臺諸臣。至於免冠伏地。竟日於臺廳之前。擧條顚倒。景色愁慘。此實設臺閣以來。所未有所未聞者。如彼三司之臣。固無足責。而國體由是而日降。臺風職此而掃地。在殿下處臺閣之道。毋乃太薄。而其爲聖德之累。亦且不少。以殿下聖學之高明。何不念及於此耶。臣竊爲殿下惜此擧也。臣於春初待罪氷庫提擧也。以契人之不得受價。貢堂陳達。大臣請罷。至今追思。惶汗浹背。所謂契人。旣是私設。元無係關於本庫。故其後提調。至於陳白退送。則本事是非。今不必更辨。而臣之疲軟困惱則極矣。情踪危蹙。慙恧尙切。豈可以時月之稍久。揚揚抗顔於周行乎。伏乞聖明。俯垂矜察。亟遞臣職。仍治臣罪。以肅朝綱。以安賤分焉。答曰。省疏具悉矣。
정조 10년
持平尹載命疏曰。伏以。皇天不吊我邦家。惟我春宮邸下。奄棄臣僚。天乎天乎。胡寧忍斯。居諸迅駛。虞卒奄過。萬事都休。普痛愈切。仍伏念我殿下情篤止慈。慼貽罔涯。凡於殯斂葬奠之節。無不親莅而躬將。雖以大聖人理遣之道。恐不無觸境而疚傷。此時玉候。不瑕有損。臣於哀廓如新之中。尤不勝焦灼之至。伏願殿下。上念宗社之托重。仰惟殿宮之貽憂。大小保嗇之方。靡不用極。以副八域臣民夙夜憫祝之望焉。嗚呼。今日禍變。何爲而至哉。罔非廷楫輩三凶。初輕停乳。終妄試藥。竟致元氣全鑠。證候越添。指虛爲實。以危謂順。乃於一日之間。抱此千古之恫。究厥罪惡。實是宗社之劇賊。臣民之血讎。此所以輿憤日激。國論日沸。凡有血氣之類。誓不欲共生於覆載之間者也。今若徒慮聖心之增慼。不討必殺之凶賊。以洩窮天之冤鬱。則將未免忘國讎而負儲聖之罪人矣。臣豈忍爲此哉。伏願殿下。亟從諸臣之請。夬正三凶之罪焉。臣於物故罪人龜賊罪案爻周之命。有不勝驚惑而憂歎者。噫窮凶如龜賊。劇逆如龜賊。而顯戮未加。陰誅先及。已是刑政之大失。而神人之切憤者也。又況拔之幽案。洗却罪名。夫何聖明之朝。有此貸元惡咈公議之一大過擧乎。臣雖至愚。非不知我聖上慰慈殿之至意。而惟我慈聖。以女中堯舜之姿。必不以拘恩屈法。以私掩公。有歉於滅親之義矣。伏願特加三思。亟寢成命焉。噫嘻。痛矣。東馨之罪。可勝誅哉。丙申春諸賊。亘萬古所未聞所未有之劇逆也。爲今日北面廷事者。苟有一分臣死之義。則孰敢萌傳襲之計。而渠以師翰血黨。幸逭刑章。不思革心。敢售凶肚。闖呈一疏。指意陰慘。外托劾人之章。潛逞黨逆之心。倘非我聖上日月之明。燭破凶圖。霜氷之慮。洞折亂萌。則將使劇賊餘孼。復肆跳踉。眩亂大義。打盡一網。國不爲國。臣不爲臣。駸駸然入於鬼蜮之城。而不知幾介東馨。接起於何地矣。思之及此。寧不骨顫而膽裂哉。然而情未嚴覈。罰止徒編。此莫非群下始事含默。終欠明張懲討不誠之罪也。噫。人心日陷。亂逆層生。惟彼凶謀陰計。實非一東馨所可獨辦。則慫慂指使。必有其人。而東馨卽一蹤跡而已。蹤跡之已露。而窩窟之不破者。是豈典刑之所當正。誅討之所必嚴乎。窮覈東馨。則眞贓可覷。眞贓旣覷。則逆節永杜。而乘機呈凶之徒。不復萌於淸明之世矣。日前大僚聯箚。寔出於鋤根斬本之意。而乃殿下反賜例批。終靳快允。亂逆何由而戢。義理何由而明也。古人所謂。一部春秋。無地可讀者。臣將亦云於明義錄矣。豈不大可痛哉。大可懼哉。伏乞聖明。廓揮乾斷。亟令王府。設鞫嚴覈。期於得情。快正典刑焉。臣本無似。濫叨誤恩。非止一再。敢不竭蹶趨赴。以報涓埃。而今於見職。實有自來情勢。前後處義。宜無異同。召牌之下。承膺無路。敢陳短章。略暴微懇。伏乞聖明。特許鐫削。仍治臣違慢之罪。以肅朝綱。以安私分。不勝幸甚。省疏具悉。諸批悉諭。爾其勿辭察職。
정조 10년
丙午八月初九日巳時。上御重熙堂。同副承旨入侍時。同副承旨洪義榮。假注書朴蓍壽。記事官李崑秀尹行任。以次進伏訖。上命兵曹佐郞柳文養入侍。賤臣承命出。與柳文養偕入進伏。上曰。都監軍色事。專任於爾。禁喧等節。各別善爲之。聞館所西宴廳道里滲漏處。皆已改修。塗褙自今始役。俾無麤雜之弊。可也。仍命退。上命禮房承旨入侍。徐龍輔進伏。龍輔曰。提調持湯劑來待矣。命提調入侍。徐有隣進伏。上曰。同副承旨馳詣木覓北嶽漢江。奉審摘奸以來。仍命退。諸臣以次退出。
정조 10년
丙午八月初九日未時。上御重熙堂。左副承旨入侍時。左副承旨徐瀅修。記事官金孝建李崑秀尹行任。以次進伏訖。上曰。何以速來。瀅修曰。墓所奉審後。因往龍山。見老父卽來矣。上曰。莎草皆已着根否。瀅修曰。已爲着根。而近頗旱乾。或有枯損之慮。故使之時時沃水矣。命退。承史以次出。
정조 10년
丙午八月初九日初更四點。上御重熙堂。右副承旨入侍時。右副承旨徐瀅修。假注書朴蓍壽。記事官李崑秀尹行任。以次進伏訖。上命書傳敎曰。向値事故。呈告路阻。近日由單之沓至。事勢無怪其如此。而勅行渡江在卽。牌文出來。已有日。病親請由外。尋常呈告。在所當禁。政院之曲循捧入。已是不察。此則大臣。自可按例申飭。而抄啓文臣之亦皆請由。揆以事體。尤極未安。當該文臣。從重推考。病親呈辭人勿論。講製。過勅行後。卽當設行。使之趁期上來。其中李勉兢。勅行出來。須令及今覲親。又可以隨下勅赴燕。此人宜有闊狹之擧。由單雖未啓下。使之當日往覲。上命右承旨許遞。前望單子入之。出榻敎上命進御加減養胃湯一貼式煎入。出榻敎仍命退。諸臣以次退出。
정조 10년
行都承旨洪秀輔坐。行左承旨李在學坐。右承旨李祖承坐直。左副承旨徐龍輔坐。右副承旨徐瀅修坐。同副承旨洪義榮坐直。注書金孝建仕直一員未差。假注書朴蓍壽仕。事變假注書朴瑞源仕。
정조 10년
李祖承啓曰。合辭方張之時。兩司無詣臺之員。事甚未安。未肅拜呈告人員。竝卽牌招。何如。傳曰。允。
정조 10년
李祖承啓曰。禁衛營習陣時。新營入直騎射。除出標信請出之意。敢啓。傳曰。知道。
정조 10년
傳于李祖承曰。右副承旨與補土堂上。入侍。
정조 10년
以禮曹啓目謝恩兼冬至使拜表吉日。來九月二十七日推擇事。傳于李祖承曰。以望前念後。更爲推擇。
정조 10년
傳于李祖承曰。左副承旨許遞。前望單子入之。待下批牌招察任。
정조 10년
李祖承啓曰。左副承旨徐龍輔。今日不爲仕進。卽爲牌招。何如。傳曰。待明朝牌招。
정조 10년
李祖承啓曰。吏曹假郞廳來言。臺諫有闕。政事。取稟。傳曰。待明朝政官牌招開政。亞銓職務相妨。許遞。
정조 10년
李在學。以內醫院提調意啓曰。今日酉時量。議藥廳守直廚間。柴草偶然失火。旋卽撲滅。幸不延燒。而聞來。萬萬驚心。當該入直醫官。令該府拿問處之。下屬。令攸司從重科治。臣亦有常時不能檢飭之失。不勝惶恐之意。敢啓。傳曰。此非草記事。休紙還給。
정조 10년
李祖承。以兵曹言啓曰。藥房議藥同參所接處廚間。積薪上失火。幾乎燃及椽簷。幸卽撲滅。而莫重藥院。有此失火。萬萬驚心。入直醫官。不能檢飭之罪。在所難免。令該府拿問嚴處。當該下屬。亦令攸司。從重科治。何如。傳曰。允。積薪爇火。別無燃及之事。入直醫官。不必論罪。下人。自本曹從重決棍。本曹該院。俱有草記之擧。而掌務官。尙不來告。當該上掌務官汰去。因此而有申飭者。闕內各司。皆有其人。進排小木。而近來法禁蕩然。柴草無亂許入之故。有此失火之患。此本曹不能守法之致。此後各別嚴禁。更或冒犯。自本曹堂郞。難免重勘。以此知悉。可也。
정조 10년
李祖承。以兵曹言啓曰。本曹草記批旨內。傳曰。允。積薪爇火。別無燃及事。入直醫官。不必論罪。下人。自本曹從重決棍。本曹該院。俱有草記之擧。而掌務官。尙不來告。當該上掌務官汰去。因此而有申飭者。闕內各司。皆有其人。進排小木。而近來法禁蕩然。柴草無難許入之故。每有此失火之患。此本曹不能守法之致。此後各別嚴禁。更或冐犯。本曹堂郞。難免重勘。以此知悉可也事。命下矣。當該房直趙巖回。水工安興大。各決棍十五度之意。敢啓。傳曰。知道。
정조 10년
李在學。以兵曹言啓曰。五衛將車學模。身病猝重。勢難供職。呈狀乞遞。實病旣如此。則宿衛輪番之任。不可久曠。今姑改差。何如。傳曰。永祐園水道有看審處。姑令給由下鄕。可也。
정조 10년
李在學。以司僕寺提調意啓曰。內寺走馬。擧皆駑劣。今日試射。太半生頉。此不但備立之際。不善抄擇而已。調馬時不能着意申飭。以至於此。內乘朴基豐李海愚。令該府拿問嚴處。吳應常差任屬耳。勿論。臣則有不能檢飭之失。惶恐待罪。馬醫司僕朴廷輝。該色書吏金養仁。依下敎。各決棍三度之意。敢啓。傳曰。知道。卿則勿待罪。內乘推考。馬匹。果然蹇劣。而騎射之時。爭取駑純之故。十餘匹待令。所騎則不過數匹。甚至於內馬路次次傳授之擧。而猶患遲滯。此益不習驅馳。有此占便。事極駭然。武臣不知騎馬。將焉用之。況射會時騎蒭次數加定之後。了無實效。此後又復若此。當該別軍職宣傳官。令各該廳首。査出論罪。萬一掩匿。竝與廳首論罪之意。各別嚴飭。可也。
정조 10년
行大司憲尹坊。大司諫李義行。司諫鄭萬始。掌令鄭景祚李翼晉。持平沈埉啓曰。臣等俱以無似。本不合於淸朝耳目之列。而合辭之大論方張。逆醫之置法時急。且伏聞待臺諫入來處分之筵敎。故臣等他不暇顧。相率詣臺。及承批旨。有李廷楫等事依啓之命。臣等伏地攢手。有以仰聖上廓揮之斷。可以洩臣民悲憤之忱。繼伏見喉院之啓。有傳旨勿施之敎。臣等愕眙失圖。旋不勝驚惑抑塞之至。短箚聯籲。惟冀刑章之亟行矣。卽伏見聖批下者。誨責截嚴。至以妄率至此爲敎。臣等聚首惶蹙。靡所容措。噫。臣等箚辭中句語。誠以廷楫等窮凶情節。較諸己酉醫官之罪。不可同日而語。則朝家勘斷之擧。固當按罪正法而已。初非古例之所可擬議者。而目下處分。纔降允兪之音。旋有勿施之擧。俄頃之間。旣許還寢。刑政者顚倒之歎。命令有銷刻之嫌。故衷情所激。辭不知裁。而臣等之所憂慨者。只惜殿下今日之處分失當也。至於己酉故事。實非臣等意慮之所敢到也。只緣臣等昏聵愚迷。遣辭之際。自速妄率之科。以此情跡。其何敢一刻仍冒於臺次乎。請命遞斥臣等之職。疏批未下。
정조 10년
持平尹載命啓曰。臣庸愚譾劣。本不合於淸朝耳目之任。而兼以自來情勢之難冒。卽通朝之所共知。臺端一步。自劃有素。適叨見職。昨於李廷楫等事。批旨始降允兪之音。繼有勿施之敎。故隨參諸僚之聯箚。敢請刑章之亟行。及承聖批。誨責截嚴。至以妄率爲敎。聯箚諸僚。相率引避。至蒙依啓之命。臣則以肅單之未下。未參聯避之列。不免獨逭之歸。以此情踪。何敢一刻晏然於臺次乎。請命遞斥臣職。傳曰。依啓。
정조 10년
都承旨臣洪秀輔。左副承旨李在學。右承旨李祖承。右副承旨徐瀅修。同副承旨洪義榮啓曰。臣等憂憤所激。重犯瀆擾。顒竢反汗之命。冀伸沬血之忱。再籲之啓還下。一字之批未承。臣等相顧愕眙。不能無憾於天地之大也。噫。今此諸醫之罪。豈足爲減死遠配。所可勘斷。而又況廷楫罪名。別是他事。餘外兩賊。任其自在。若爾則渠輩覆載難容之所犯。都歸於不問之科。天下寧有是耶。臺啓之今始蒙允。亦云晩矣。而蒙允之後。反又勿施。殿下雖以公議已伸爲敎。而公議之不得伸。固自知也。一世之哀憤久切。三尺之常法至嚴。臣等寧被煩瀆之罪。不敢爲奉承之計者。實由於不得請則不可已也。玆敢冒萬死。又此繳納。伏乞聖明。更加三思。依前臺批。亟命擧行。不勝顒祝。惶恐敢啓。疏批未下。
정조 10년
左副承旨臣李祖承。同副承旨洪義榮啓曰。臣等以一國同聲之討。陳數行繳還之啓。而伏承批旨。未蒙反汗。此莫非臣等誠淺辭拙之致。夜色已闌。煩瀆爲懼。而沬血之忱。不能自抑。又此冒控焉。噫。一伸公議。旋卽還寢。雖在微眚薄過。猶不免屈法之歸。況此諸醫之窮凶情節。有何一毫顧惜之端。而曲貸當律。苟要收結爲哉。轝情之積冤方切。天誅之五庸已晩。今於臺啓得請之後。反因勿施之敎。終使亟擧之常刑。閼而不幸。將何慰四方之哀憤。立萬世之綱常乎。玆不得不冒萬死更爲封納。惟殿下之穆然深思。仍初處分。是臣等所拱而族也。惶恐敢啓。疏批未下。
정조 10년
禮曹啓目帖連。今此李敏澤上言。只論金氏殉夫之烈。而年世久近。初不指陳。邑牒道啓。亦無擧論。其在審愼之道。㫌表當否。有難輕議。上言內辭緣。置之。何如。判付啓。然則年代久近。更令本道詳査。仍令時道伯。別具意見。論理狀聞後稟處爲良如敎。
정조 10년
禮曹啓目帖連。閔檜年。以其地閥之表著。有此行誼之卓異。而前後道臣繡衣之採訪抄啓。尙未登聞。今至五十年之後。其在審愼之道。不可多士之請。輕易許施。上言內辭緣。置之。何如。判付啓。回啓雖如此。不可泯沒。施以次等之典爲良如敎。
정조 10년
禮曹啓目帖連。張性和之血脂和藥。其憂廬墓。誠爲孝子之實行。多士之齊籲。豈如此。邑報道啓。亦無異辭。所當施以旌表之典爲白乎矣。今於其人已故。歲月寢久之後。隨請輒施。恐欠愼惜之義。上言內辭緣。置之。何如。判付啓。施以次等之典爲良如敎。
정조 10년
李祖承啓曰。卽者刑曹郞廳來言。再昨日動駕時衛外擊錚人等。所當卽爲捧供。而連値齋戒。不得用刑。待無故日擧行云矣。敢啓。傳曰。除刑推。令次堂今日捧供。
정조 10년
刑曹啓目。禁衛軍白岳只原情云云。建陽門內外界限。何等至嚴。而潛隨部將之後。擅越把守之地者。萬萬驚怪。深夜擅越之曲折。平問之下。有難得情。姑待用刑日。嚴刑取報。何如。判付啓。移送本營門。決棍徵勵爲良如敎。
정조 10년
刑曹啓目。罪人朴召史擊錚原情云云。女矣夫徐義喆定配者。今至兩年是白如乎。女矣身舅姑。以戀子之致。因以成疾。其母今年二月分身死。其父已成癈盲。特爲放還。一以其垂死之老父相見。一以其身死之骸骨掩土。頌祝聖德之地敎味白齊。所供如此。上裁。何如。判府啓。放送事。分付配所官爲良如敎。
정조 10년
領議政臣鄭存謙。左議政李福源。右議政金熤等疏曰。伏以。今日醫官之罪。國人皆曰可殺。不獨臺閣之論爲然也。三朔之請。昨始蒙允。王法可伸。輿憤可洩。而曾未一宿。旋下勿施之命。是則有允從之名。而無施行之實也。討罪與聽言。兩無所當。一歸虛文。不但刑政之失。莫有甚於此者。誠不意聖朝擧措。若是之乖舛也。噫。此輩之罪。上關宗社。殿下所不得以私也。雖鞫而誅之。猶未足以謝國人。而始旣許久假貸。終未一番訊覈。末稍勘處。便同全釋。處分一下。物情愈激。噫。昨下臺批。若曰仰遵己酉處分。而處分輕重。當視罪之輕重。今日醫官之罪。尙可與己酉醫官。同其處分乎。至於一伸公議之敎。原批旣已勿施。公議轉益抑鬱。屈乎云爾。何伸之有也。嗚呼。日月漸遠。萬事長已。少雪悲冤之道。惟在於討醫官一事。臣等謂宜亟遵前批。鞫問三醫。待其納供。得其情而斷之以律。則處分得當。公議獲伸。亦可使一國臣民。曉然知聖意之非出於屈法而貸罪。伏惟垂察焉。答曰。省箚具悉卿等之懇。先朝己酉處分。廷臣無覆難之事。獨可今番如是造言。不但無於例之例。何不念致煩酬應。卿等勿復相持也。仍傳曰。此批箚。遣史官傳諭于時任諸大臣。
정조 10년
行大司憲臣尹坊。大司諫李義行。司諫鄭萬始。掌令鄭景祚李翼晉。持平尹載命沈埉等疏曰。伏以。臣等以廷楫等諸醫設鞫正刑。相率論啓。于今四五箇月矣。何幸廓揮乾斷。特允群請。大小庭臣。雪涕張目。快見三醫之戮。少洩兆民之憤。卽伏聞夜下傳旨。旋有勿施之敎。臣等聚首愕眙。益不勝悲冤抑塞之至。噫噫。今番逆醫。萬戮猶輕之罪。前後疏啓。臚列無餘。今不忍更事追提。重慼我聖心。而殿下以己酉處分。引以爲敎。則誠有萬萬不然者。己酉醫官之罪。直是治法昧方。議藥罔效。而伊時諸臣。尙且力請不已。終獲處分。今此廷楫等罔赦之大案。卽停乳道也。諱睿候也。妄投毒熱之劑也。雜試針焫之擧也。凡厥負犯情狀。視諸己酉醫官之罪。已不遆十倍。而又不但十倍於己酉醫官之罪。自醫官設置以來。豈有如此輩之窮凶叵測者乎。使渠輩戴頭穹壤之間。輿情憤惋。不欲與俱生者。已屢易月矣。昨始蒙允。尙云失之太緩。今若以一允臺啓。便謂公議之已伸。終靳成命。竟至傳旨之勿施。則臣等之前後所請。旣屬文具。殿下之昨下批旨。太欠誠實。臣等之悲憤痛惋。有不暇言。而刑政之乖謬。命令之顚倒。比豈臣等平日冀望於我殿下者乎。臣等不勝憂慨之忱。玆敢聯箚呼籲。伏願我殿下。依前允兪之批。極令王府。卽速擧行。以伸王章。以快輿情。不勝幸甚。答曰。省箚具悉。臺啓之旣從旋寢。謹遵己酉年處分。則卿等箚辭中。太欠誠實云者。遣辭。何以妄率至此。然猶勘配。輿憤足洩。尤不必復事云云。己酉權聖徵。則纔披定配之命。旋有還寢之擧。而今番李廷楫。則宣洩大內之言。便爲別般難赦之案。處分之比己酉加等者。蓋有積費商量。其外諸醫。予旣丁寧設言於變出之日。命令不可不信。卿等知悉。